
Parlamentul  României

Camera  Deputaţilor

Comisia pentru industrii si servicii






                 Bucureşti, 27.04.2010





                                                Nr.23/98/2010
AVIZ

asupra proiectului de Lege pentru modificarea şi completarea Legii nr.61/1991 pentru sancţionarea faptelor de încălcare a unor norme de convieţuire socială, a ordinii şi a liniştii publice, precum şi pentru modificarea şi completarea Ordonanţei Guvernului nr.99/2000 privind comercializarea produselor şi serviciilor de piaţă, republicată



În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, pentru aviz care va fi transmis Comisiei juridice, de disciplină şi imunităţi, cu proiectul de Lege pentru modificarea şi completarea Legii nr.61/1991 pentru sancţionarea faptelor de încălcare a unor norme de convieţuire socială, a ordinii şi a liniştii publice, precum şi pentru modificarea şi completarea Ordonanţei Guvernului nr.99/2000 privind comercializarea produselor şi serviciilor de piaţă, republicată, provenit dintr-o propunere legislativă unor senatori PNL, UDMR, PSD, PD-L şi un senator independent, transmis cu adresa nr. P.L.x. 173 din 13 aprilie 2010, înregistrat sub nr.23/98 din 14 aprilie 2010.



Consiliul Legislativ, cu avizul nr.1281/09.11.2009, avizează favorabil propunerea legislativă cu observaţii şi propuneri.


Guvernul, prin actul nr.429/19.02.2010, nu susţine adoptarea propunerii legislative.


Senatul, în  şedinţa din 8 aprilie 2010, a adoptat proiectul de lege cu amendamente.



Proiectul de lege are ca obiect de reglementare modificarea şi completarea Legii nr.61/1991 pentru sancţionarea faptelor de încălcare a unor norme de convieţuire socială, a ordinii şi a liniştii publice, republicată, cu modificările şi completările ulterioare, în sensul instituirii unei noi contravenţii în acest domeniu, precum şi al majorării limitelor unor amenzi contravenţionale.

Totodată, se are în vedere modificarea şi completarea Ordonanţei Guvernului nr.99/2000 privind comercializarea produselor şi serviciilor de piaţă, republicată, cu modificările şi completările ulterioare, în sensul prevederii intervalului orar în care îşi pot desfăşura activitatea structurile care prestează servicii de alimentaţie publică, în cazul în care acestea funcţionează în spaţii situate la parterul imobilelor cu destinaţia de locuinţă.



Examinarea proiectului de lege a avut loc în şedinţa comisiei din data de 27 aprilie 2010. 



În urma dezbaterilor, membrii comisiei au hotărât, în unanimitate, avizarea negativă a proiectului de lege, din următoarele motive:



- modificările propuse de iniţiatori pentru art.81 nu sunt echitabile şi produc discriminări, deoarece, pe de o parte, structurile care prestează servicii de alimentaţie publică de tip restaurant, cafenele şi baruri cu spectacol (care în mod normal produc mai mult zgomot) se preconizează să funcţioneze între orele 8,00 – 24,00, iar, pe de altă parte, structurile care prestează servicii de alimentaţie publică de tip restaurant, cafenele şi baruri fără spectacol (care în mod normal produc mai mult zgomot) se preconizează să funcţioneze între orele 8,00 – 22,00 pe timp de iarnă, respectiv lunile octombrie – martie, şi între orele 8,00 – 23,00 pe timp de vară, respectiv lunile aprilie – septembrie;



- Ministerul Administraţiei şi Internelor are în vedere modificări şi completări la întreaga legislaţie în domeniu privind Legea nr.61/1991 pentru sancţionarea faptelor de încălcare a unor norme de convieţuire socială, a ordinii şi liniştii publice.


Prin obiectul de reglementare şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru această propunere legislativă este Camera Deputaţilor.

PREŞEDINTE,
Iulian Iancu
Consilieri parlamentari, 
Viorela Gondoş

